**Mortdecai** on vuonna 2015 ensi-iltansa saanut David Koeppin ohjaama yhdysvaltalais-brittiläinen toimintakomediaelokuva, jonka pääosissa ovat Johnny Depp nimiroolissa omalaatuisena taidekauppiaana ja herrasmieshuijarina Charles "Charlie" Mortdecaina, Gwyneth Paltrow Mortdecain Johanna-vaimona ja Ewan McGregor tiedustelupalvelun MI5:n agenttina Alistair Martlandina.

*Mortdecai* perustuu englantilaiskirjailijan Kyril Bonfigliolin luomaan hahmoon ja samannimiseen romaanisarjaan, mutta erityisesti vuonna 1972 ilmestyneeseen romaanisarjan ensimmäiseen osaan *Don’t Point that Thing at Me*, jonka pohjalta Eric Aronson sovitti elokuvan käsikirjoituksen.

*Mortdecai* julkaistiin maailmanlaajuisesti elokuvateattereissa tammikuussa 2015. Elokuva oli ilmestyessään taloudellinen floppi ja sai kielteisen vastaanoton niin kriitikoilta kuin yleisöltäkin.

Juoni
-----

Brittiläinen aristokraatti lordi Charles "Charlie" Mortdecai (Johnny Depp) on hienostunut ja omalaatuinen taidekauppias, herrasmieshuijari ja talousvaikeuksissa oleva nautiskelija, jolla on kalliit elämäntavat. Hyvää korvausta vastaan hän ryhtyy yhdessä vanhan tuttunsa ja Ison-Britannian salaisen tiedustelupalvelun MI5:n agentin Alistair Martlandin (Ewan McGregor) kanssa etsimään varastettua, laittomille kansainvälisille taidekauppamarkkinoille joutunutta Francisco de Goyan arvokasta maalausta. Sanotaan, että taideteokseen on piilotettuna salainen koodi, jonka avulla voi löytää huikean summan kätkössä olevia natsimiljoonia, ja Mortdecai vainuaa mahdollisuuden saada itselleen palasen tästä kakusta. Mortdecai ja hänen uskollinen palvelijansa Jock Strapp (Paul Bettany) ryhtyvät kiivaasti jahtaamaan maalausta, mutta he eivät suinkaan ole ainoita, jotka haluavat saada mestariteoksen ja kadonneen kulta-aarteen hyppysiinsä. Mortdecain täytyy keplotella yhtä aikaa niin venäläisen mafian, MI5:n, kansainvälisten terroristien kuin hänen Johanna-vaimonsakin (Gwyneth Paltrow) kanssa. Kulkiessaan ympäri maailmaa hänen ainoat aseensa ovat erehtymätön charmi, huoliteltu ulkonäkö, arveluttavat ystävät Lontoon alamaailmasta ja hienot yhteydet brittiläiseen yläluokkaan.

Näyttelijät
-----------

|  |  |  |
| --- | --- | --- |
|  Johnny Depp  | … |  lordi Charles "Charlie" Mortdecai
  |
|  Gwyneth Paltrow  | … |  Johanna Mortdecai
  |
|  Ewan McGregor  | … |  Alistair Martland
  |
|  Olivia Munn  | … |  Georgina Krampf
  |
|  Jeff Goldblum  | … |  Milton Krampf
  |
|  Paul Bettany  | … |  Jock Strapp
  |
|  Jonny Pasvolsky  | … |  Emil Strago
  |
|  Michael Culkin  | … |  Sir Graham
  |
|  Ulrich Thomsen  | … |  Romanov
  |
|  Alec Utgoff  | … |  Dmitri
  |
|  Rob de Groot  | … |  Vladimir
  |
|  Guy Burnet  | … |  Maurice
  |
|  Paul Whitehouse  | … |  Spinoza
  |
|  Norma Atallah  | … |  Bronwen
  |

Tuotanto
--------

### Kehitys

Käsikirjoittaja Eric Aronson sai ajatuksen Kyril Bonfigliolin *Mortdecai*-romaanien elokuvasovituksesta vuonna 2003. Hän ja ohjaaja David Koepp työstivät elokuvahanketta vuosien ajan Warner Bros. -yhtiöllä ennen kuin Lionsgate osti elokuvahankkeen.

### Roolitus

Johnny Depp oli ollut epävirallisesti kiinnitettynä Charlie Mortdecain rooliin jo elokuvahankkeen kehitysvaiheen alusta asti, noin vuodesta 2009 lähtien. Heinäkuussa 2013 hänet kiinnitettiin virallisesti rooliin. Deppin kiinnityksen jälkeen Gwyneth Paltrow ja Ewan McGregor osallistuivat neuvotteluihin rooleista elokuvassa heinäkuussa 2013. Heidän kiinnityksensä varmistuivat elokuvan kuvauksien alkaessa lokakuussa 2013.

### Kuvaukset

*Mortdecain* kuvaukset alkoivat 21. lokakuuta 2013. Elokuva kuvattiin Isossa-Britanniassa ja Yhdysvalloissa. Isossa-Britanniassa elokuvaa kuvattiin muun muassa Lontoossa, Buckinghamshiressa, jossa sen kuvauspaikkoina olivat Pinewood Studios Iverin kunnassa ja Hedsor House Hedsorin kunnassa, sekä Hertfordshiressa, jossa sen kuvauspaikkana oli Hatfield House Hatfieldin kunnassa. *Mortdecain* kuvaukset Isossa-Britanniassa päättyivät Lontoossa tammikuussa 2014, jolloin kuvaukset siirtyivät Yhdysvaltoihin Los Angelesiin Kaliforniaan.

Ensi-ilta
---------

*Mortdecain* ensimmäinen traileri julkaistiin 12. elokuuta 2014.

*Mortdecai* sai maailmanensi-iltansa TCL Chinese Theatre -elokuvateatterissa Hollywoodissa Los Angelesissa 21. tammikuuta 2015. Samana päivänä se sai teatteriensi-iltansa Ranskassa, Belgiassa ja Egyptissä. Lionsgate julkaisi elokuvan teattereissa Yhdysvalloissa ja Isossa-Britanniassa 23. tammikuuta 2015. Suomessa elokuva sai teatteriensi-iltansa 30. tammikuuta 2015.

Vastaanotto
-----------

*Mortdecai* tuotti maailmanlaajuisesti lähes 47,3 miljoonan dollarin lipputulot. Elokuva oli Suomessa vuoden 2015 59. katsotuin elokuva saatuaan 27 755 katsojaa.

*Mortdecai* on saanut niin elokuvakriitikoilta kuin yleisöltäkin lähinnä kielteisiä arvioita. Rotten Tomatoes -sivuston mukaan 12 prosenttia kriitikoista on antanut elokuvalle positiivisen arvosanan 3,5/10 keskiarvolla. Keräys perustuu 112 arviointiin, joista 13 ovat "tuoreita" ja 99 "mätiä". Yli 25 000 käyttäjästä 30 prosenttia on antanut elokuvalle myönteisen arvosanan 2,6/5 keskiarvolla. Metacritic-sivuston mukaan 21 arvostelun perusteella elokuva on saanut 27 pistettä sadasta mahdollisesta. Metacriticin 220 käyttäjää on antanut elokuvalle keskiarvon 3,5/10.

Lähteet
-------

1. 1 2  Mortdecai (2015) *AllMovie*. AllMovie, Netaktion LLC. Viitattu 28.6.2022. (englanniksi)
2. 1 2 3 4 5 6 7 8 9 10  MORTDECAI FINAL PRODUCTION NOTES (arkistoitu PDF-tiedosto) *Lionsgate Publicity*. Lionsgate.  Arkistoitu 24.1.2016. Viitattu 28.6.2022. (englanniksi)
3. 1 2 3 4 5  Mortdecai (2015) *Box Office Mojo*. IMDb.com, Inc. Viitattu 28.6.2022. (englanniksi)
4. 1 2  MORTDECAI *Rotten Tomatoes*. Fandango. Viitattu 28.6.2022. (englanniksi)
5. 1 2  Mortdecai 2015 *Metacritic*. CBS Interactive Inc. Viitattu 28.6.2022. (englanniksi)
6. ↑  Mortdecai *Blockbuster*. Blockbuster A/S.  Arkistoitu 5.3.2021. Viitattu 28.6.2022. (suomeksi)
7. ↑  Jutila, Niko: Mortdecai (2015) (Blu-ray) *Elokuvauutiset*.  6.7.2015. Elokuvauutiset. Viitattu 28.6.2022. (suomeksi)
8. ↑  MORTDECAI *Nordisk Film*. Nordisk Film Finland. Viitattu 28.6.2022. (suomeksi)
9. 1 2 3  Costello, Quinn: ‘Mortdecai’ Premiere: The Cast on Keeping Up With Johnny Depp *The Hollywood Reporter*.  22.1.2015. Penske Media Corporation. Viitattu 28.6.2022. (englanniksi)
10. 1 2  Schaefer, Sandy: Johnny Depp to Star in 'Mortdecai' Adaptation from Director David Koepp *Screen Rant*.  11.7.2013. Valnet Inc.  Arkistoitu 28.6.2022. Viitattu 28.6.2022. (englanniksi)
11. 1 2  Sneider, Jeff: Johnny Depp to Star in ‘Mortdecai’ for Lionsgate, Director David Koepp (Exclusive) *TheWrap*.  10.7.2013. The Wrap News Inc. Viitattu 28.6.2022. (englanniksi)
12. ↑  Kroll, Justin: Gwyneth Paltrow and Ewan McGregor Eye Johnny Depp Crime Movie ‘Mortdecai’ (EXCLUSIVE) *Variety*.  24.7.2013. Penske Media Corporation. Viitattu 28.6.2022. (englanniksi)
13. 1 2  Goldberg, Matt: Filming Begins on David Koepp's Action-Comedy MORTDECAI Starring Johnny Depp, Gwyneth Paltrow, and Ewan McGregor *Collider*.  21.10.2013. Collider.com. Viitattu 28.6.2022. (englanniksi)
14. ↑  MORTDECAI *Pinewood Group*. Pinewood Group Limited. Viitattu 28.6.2022. (englanniksi)
15. ↑  JOHNNY DEPP STARS IN MORTDECAI (arkistoitu) *Hedsor.com*. Hedsor House.  Arkistoitu 21.1.2015. Viitattu 28.6.2022. (englanniksi)
16. ↑  Trumbore, Dave: MORTDECAI Adds Aubrey Plaza, Oliver Platt and Jeff Goldblum *Collider*.  9.1.2014. Collider.com. Viitattu 28.6.2022. (englanniksi)
17. ↑  Goldberg, Matt: First MORDECAI Trailer Has Johnny Depp as a Debonair Rapscallion alongside Gwyneth Paltrow, Jeff Goldblum, and Ewan McGregor *Collider*.  12.8.2014. Collider.com. Viitattu 28.6.2022. (englanniksi)
18. ↑  McNary, Dave: Moustaches Rule at Premiere of Johnny Depp’s ‘Mortdecai’ *Variety*.  22.1.2015. Penske Media Corporation. Viitattu 28.6.2022. (englanniksi)
19. ↑  Mortdecai *Elonet*. Kansallinen audiovisuaalinen instituutti. Viitattu 28.6.2022. (suomeksi)
20. ↑  Suomen katsotuimmat elokuvat vuonna 2015 *Elokuvauutiset*. Elokuvauutiset. Viitattu 28.6.2022. (suomeksi)

Aiheesta muualla
----------------

* *Mortdecain* traileri suomenkielisellä tekstityksellä YouTubessa
* *Mortdecai* Rotten Tomatoes -sivustolla (englanniksi)
* *Mortdecai* Metacriticissä (englanniksi)